ธอส.ตั้งเป้าปล่อยสินเชื่อปี54เกือบแสนล.
ธอส. ตั้งเป้าปี 54 ปล่อยสินเชื่อ 9.45 หมื่นล้านบาท หลังปี 53 ปล่อยได้เกินเป้า
26 ม.ค. 2554

ธอส. ตั้งเป้าปี 54 ปล่อยสินเชื่อ 9.45 หมื่นล้านบาท หลังปี 53 ปล่อยได้เกินเป้า
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในปี 54 ธอส.กำหนดเป้าสินเชื่อไว้ จำนวน 94,500 ล้านบาท เน้นกระจายสินเชื่อบ้านดอกเบี้ยต่ำสู่กลุ่มรากหญ้า ซึ่งจากการสำรวจยังมีกลุ่มลูกค้าที่มีรายได้ไม่เกิน 10,000 บาท กว่า 55% ยังไม่มีบ้านเป็นของตนเอง
ทั้งนี้ ธนาคารได้เตรียมวงเงิน 5,000 ล้านบาท จัดทำโครงการ “บ้าน ธอส.เพื่อสานฝัน" ปล่อยสินเชื่อบ้านให้กับลูกค้าที่ประกอบอาชีพอิสระ รายได้ไม่เกินเดือนละ 10,000 บาท ให้กู้เพื่อซื้อ ปลูกสร้าง ต่อเติม ซ่อมแซมอาคาร และซื้อทรัพย์ NPA ของ ธอส. อัตราดอกเบี้ยคงที่ 2 ปี 2.99% หลังจากนั้นคิดอัตราดอกเบี้ยเท่ากับ MRR - 1.00% ต่อปี วงเงินให้กู้ 85% ของราคาบ้าน หรือ 80% ของราคาห้องชุดหรืออาคารพาณิชย์ ให้กู้สูงสุดต่อรายไม่เกิน 500,000 บาท ซึ่งสอดคล้องกับภารกิจ หลักในการสานฝันให้คนไทยมีบ้าน และตอบสนองนโยบายรัฐบาลในการพัฒนาคุณภาพชีวิตด้านที่อยู่อาศัยให้คนไทยมีบ้านเป็นของตนเองอย่างทั่วถึง
นอกจากนี้ ธนาคารยังได้เตรียมวงเงินไม่เกิน 57,000 ล้านบาท สำหรับปล่อยสินเชื่อดอกเบี้ยต่ำ ภายใต้โครงการ “สินเชื่อบ้านดอกเบี้ยพิเศษ" สำหรับกลุ่มลูกค้าบุคลากรภาครัฐ / กลุ่มลูกค้ารายย่อยในโครงการ Fast Track / กลุ่มลูกค้ารายย่อยในโครงการจัดสรรที่ธนาคารรับเป็นแหล่งเงินกู้ระยะยาว (LTF) / กลุ่มลูกค้าวิชาชีพพิเศษอาทิ แพทย์ ผู้พิพากษา อัยการ นักบิน วิศวกร และลูกค้าสวัสดิการไม่มีเงินฝากหักเงินเดือน ให้กู้ซื้อ ปลูกสร้าง ต่อเติม ขยาย ซ่อมแซม ไถ่ถอน กู้ชำระหนี้ หรือซื้ออุปกรณ์หรือสิ่งอำนวยความสะดวก กู้ซื้อที่ดินเปล่าที่เป็นทรัพย์ NPA ของ ธอส. และไถ่ถอนจำนองจากสถาบันการเงินอื่น
สำหรับผลการดำเนินงานธนาคารปี 2553 เมื่อเทียบกับปี 2552 ว่า ธนาคารสามารถปล่อยสินเชื่อใหม่สร้างโอกาสให้คนไทยมีที่อยู่อาศัยเป็นของตนเองได้ทั้งสิ้น 156,685 บัญชี เป็นเงิน 98,952 ล้านบาท เกินเป้าที่ตั้งไว้ 90,000 ล้านบาท 
โดยธนาคารมียอดสินเชื่อคงค้าง ทั้งสิ้น 659,233 ล้านบาท เพิ่มขึ้น 1.84% มีหนี้ที่ไม่ก่อให้เกิดรายได้ (NPL) ที่ไม่รวมหนี้ส่วนขาด จำนวน 50,147 ล้านบาท คิดเป็น 7.82% ของยอดสินเชื่อรวม ซึ่งลดลงจำนวน 8,490 ล้านบาท หรือลดลง 14.48% เนื่องจากประสิทธิภาพในการบริหารจัดการหนี้ที่ไม่ก่อให้เกิดรายได้ ขณะที่ทรัพย์สินที่ไม่ก่อให้เกิดรายได้ (NPA) คงเหลือจำนวน 6,468 ล้านบาท ลดลง 10.73% โดยปีที่ผ่านมาธนาคารสามารถจำหน่ายทรัพย์ NPA ได้ทั้งสิ้น 2,319 ล้านบาท อย่างไรก็ตามธนาคารยังคงดำเนินตามแผนงานในการจำหน่ายทรัพย์ NPA ให้ได้มากที่สุด ทั้งนี้เพื่อลดภาระค่าใช้จ่ายและสามารถเสริมสภาพคล่องให้กับธนาคารได้อีกทาง
ด้านสินทรัพย์ธนาคารมีสินทรัพย์รวม 678,904 ล้านบาท ส่วนเงินฝากธนาคารมียอดเงินฝากรวม 546,277 ล้านบาท โดยธนาคารมีผลกำไรสุทธิจากการดำเนินงานจำนวน 6,354 ล้านบาท เพิ่มขึ้น 26.25% เมื่อเทียบกับปี 2552 ที่มีกำไรสุทธิ 5,033 ล้านบาท โดยในปีนี้ธนาคารได้กันสำรองหนี้สงสัยจะสูญไปแล้วจำนวน 6,007 ล้านบาท